Venerabilibus et discretis viris, amicis carissimis dominis decano et capitulo Ecclesie Senonensis, Guillermus Dei gracia Parisiensis episcopus, salutem et sincere dilectionis affectum. Precarissimi domini et amici, cum propter occupationes, presertim ratione ingressus nostri in ecclesia Parisiensi proximi instante, ad vos pro faciendo que nobis incumbunt accedere non valeamus, ad presens vobis significamus et per presentes licteras fide promictimus quod infra instans festum Nativitatis Domini, legictimo cessante impedimento, ad vos veniemus et que vobis et Ecclesie Senonensi (F° 52, v°) prestari solita sunt, sicut tenemur, faciemus. In cuius rei testimonium sigillum nostrum presentibus apponi fecimus. Datum apud Goneilliacum prope Parisius, anno Domini millesimo CCC° XXX° tercio, die mercurii post festum beati Bartholomei apostoli.